Den russiske kaptajn, som natten til onsdag sejlede på grund med et tankskib ud for Læsø, har erkendt, at han sejlede i beruset tilstand.

Den russiske kaptajn, som natten til onsdag sejlede på grund med et cypriotisk tankskib ved Læsø, sejlede i beruset tilstand. Det erkender han over for politiet. - Han har erkendt at have indtaget alkohol, og siger, at skibet sejlede på grund, fordi han var uopmærksom, da han rodede med en computer, siger politikommissær Lars Jensen fra lokalpolitiet i Frederikshavn. Kaptajnen har fået en bøde på 10.000 kroner. Den har han betalt og han venter nu på at forlade Danmark. Det cypriotiske skib er stadig grundstødt. Rederiet har tilkaldt en anden kaptajn, som har forsøgt at få skibet sejlet fri. Det er ikke lykkedes, men man gør et nyt forsøg i aften omkring klokken 22, når der igen er højvande.